রাজার প্রাসাদ থেকে শাহরুখের ‘ড্রিম হোম’, ‘জন্নত’-এর ‘মন্নত’ হওয়ার গল্প

ওয়েব ডেস্ক: দিল্লি (Delhi) থেকে মুম্বই (Mumbai), স্বপ্নের এই যাত্রাপথে কঠিন লড়াই, অগণিত অডিশন আর নিজেকে প্রতিষ্ঠা করার সংগ্রামই ছিল শাহরুখ খানের (Shahrukh Khan) পথ চলার সঙ্গী। বলিউডে (Bollywood) তখনও তিনি ‘বাদশা’ (Badshah) নন। তবু স্বপ্ন দেখতেন প্রাসাদোপম এক বাংলোর, যা একদিন হবে তাঁর নিজের। আর সেই স্বপ্নের শুরু হয়েছিল ছবির সেটে। ‘ইয়েস বস’-এর একটি গানের শুটিং চলাকালীন দাঁড়িয়ে ছিলেন যে বাংলোর সামনে, সেটাই আজকের মন্নত (Mannat)। সেইদিন প্রাসাদ-সদৃশ বাড়িটি দেখে শাহরুখ বলেছিলেন, “একদিন আমি এই বাড়ি কিনব।” সময়ের বহমানতায় ঠিক সেটাই সত্যি হয়।

১৯১৪ সালের দিকে তৈরি হয়েছিল এই বাড়িটি। হিমাচল প্রদেশের মান্ডির রাজা বিজয় সেন তাঁর রানির জন্য নির্মাণ করেছিলেন বিপুল আয়তনের সেই প্রাসাদ। রাজা বিজয় সেনের মৃত্যুর পর বাড়িটির মালিকানা যায় এক পার্সি সঙ্গীতানুরাগীর হাতে, যিনি ক্লাসিক্যাল সঙ্গীতের প্রেমে নাম দেন, ভিলা ভিয়েনা। পরে তাঁর মৃত্যুর পর তা দেখাশোনা করতেন তাঁরই পৌত্র।

আরও পড়ুন: ধর্মেন্দ্রর প্রয়াণের পরই চলচ্চিত্র উৎসবে বাতিল ‘শোলে’র স্ক্রিনিং

১৯৯০-এর দশকের শেষ দিকে বাংলোটি কেনেন ধনকুবের ও প্রযোজক ভরত শাহ। আর সেই সময়ই সেটিকে প্রথম কাছ থেকে দেখেন শাহরুখ। যার সঙ্গে শুরু হয় তাঁর ‘ড্রিম হাউস’কে নিজের করার ইচ্ছের পথচলা। অবশেষে ২০০১ সালে শাহরুখ খান ও গৌরী খান ১৩ কোটি টাকার বিনিময়ে কেনেন বাংলোটি। প্রথমে এর নাম দিয়েছিলেন ‘জন্নত’। পরে নাম বদলে করা হয় ‘মন্নত’, যা আজ মুম্বইয়ের অন্যতম ল্যান্ডমার্ক এবং ভক্তদের তীর্থস্থান।

সময়ের সঙ্গে বাড়ছে মন্নত-এর বিস্তার। চলছে বিশাল অন্দরসজ্জার কাজ। গৌরী খানের ডিজাইনে মুম্বইয়ের সী-ফেসে মাথা উঁচু করে দাঁড়িয়ে থাকা এই বাংলো আজ শুধু একটি বাড়ি নয়, শাহরুখ খান নামের এক স্বপ্নদ্রষ্টার সাফল্যের প্রতীক। দিল্লির ছেলেটি ছোটবেলায় দেখেছিলেন, রাজধানীর বহু মানুষেরই বাংলো রয়েছে। সেই স্মৃতি থেকেই তাঁর মনে জন্মেছিল স্বপ্ন, একদিন নিজেও হবে এমন একটি বাড়ির মালিক। আর ঠিক তাঁরই সিনেমার সংলাপের মতো, “কিসি চিজ কো শিদ্দত সে চাহো তো…”। মন থেকে চাইলে, স্বপ্ন সত্যিই একদিন বাস্তব হয়ে ওঠে।