মন্নত নয়! আলিবাগ ও বান্দ্রায় হচ্ছে বাদশার জন্মদিনের ‘হেভিওয়েট সেলিব্রেশন’

ওয়েব ডেস্ক: বলিউডের (Bollywood) বাদশার (B-Town Badshah) জন্মদিন মানেই এক অনন্য উৎসব। প্রতি বছর ২ নভেম্বর দেশজুড়ে শাহরুখ খানের (Shah Rukh Khan) অনুরাগীদের মধ্যে দেখা যায় উচ্ছ্বাসের ঢেউ। এবারও তার ব্যতিক্রম নয়। ষাটে পা রাখলেন কিং খান, আর তাঁর জন্মদিন ঘিরে উত্তেজনায় মেতে উঠেছে ভক্তরা। তবে এবারের জন্মদিনে একটু ভিন্ন দৃশ্য।

শাহরুখের বিলাসবহুল বাংলো ‘মন্নত’-এ চলছে মেরামতির কাজ, তাই এবার সেখানে হচ্ছে না সাধারণের প্রিয় সেই ‘ঝারোখা দর্শন’। জানা গেছে, আপাতত আলিবাগেই রয়েছেন শাহরুখ। তবে ভক্তদের নিরাশ না করতে তিনি হয়তো মন্নতের বারান্দা থেকেই সাময়িকভাবে শুভেচ্ছা জানাবেন, শুধুমাত্র এই বিশেষ দিনের জন্য।

আরও পড়ুন: জন্মদিনে শাহরুখের চমক! মুক্তি পেল নতুন ছবির টিজার, উত্তেজনায় ভক্তরা

অন্যদিকে, বান্দ্রার বালগন্ধর্ব রঙ্গমন্দিরে শাহরুখের ফ্যানক্লাবের পক্ষ থেকে আয়োজন করা হয়েছে জমকালো জন্মদিনের অনুষ্ঠান। সেখানেই নাকি আজ ভক্তদের সামনে হাজির হবেন বলিউডের এই বাদশা।

দেশের নানা প্রান্ত, দিল্লি, কলকাতা, দক্ষিণ ভারত, এমনকি বিদেশ থেকেও হাজার হাজার অনুরাগী ভিড় জমিয়েছেন মুম্বইয়ে প্রিয় তারকার একঝলক দেখার আশায়। সোশ্যাল মিডিয়ায় ইতিমধ্যেই ভাইরাল হয়েছে তাঁদের উৎসাহ ও উন্মাদনা।